ፋርማሲዎች የኮሮና ቫይረስ ምርመራ ሊጀምሩ ነው፡፡
ባሕር ዳር፡ ሚያዝያ 18/2012 ዓ.ም (አብመድ) የኒዮርክ ፋርማሲዎች የኮሮና ቫይረስ ምርመራ ሊጀምሩ መሆኑን የከተማዋ ገዥ አስታወቁ፡፡በዓለማችን የኮሮና ቫይረስ በአስከፊ ሁኔታ እየተሠራጨባቸው ከሚገኙ ሀገራት አሜሪካ ቀዳሚዋ ናት፡፡ ይህ ዜና በተጠናቀረበት ጊዜም አሜሪካ 5 ሚሊዮን 279 ሺህ 237 ሰዎችን መርምራ 960 ሺህ 896 ሰዎች በቫይረሱ መያዛቸው ተረጋግጧል፡፡ ይህም ከስድስት ሰዎች አንዱ በቫይረሱ እንደተያዘ አመላካች ነው፡፡ በአሜሪካ 54 ሺህ 265 ሰዎች በኮሮና ቫይረስ ምክንያት ሕይወታቸውን አጥተዋል፤ ከእነዚህ ውስጥ ሲሶ ያህሉ የሞቱት ከኒዮርክ ከተማ እንደሆነ ከጆን ሆፕኪንስ ዩኒቨርሲቲ ያገኘነው መረጃ ያሳያል፡፡ ኒዮርክ ከአሜሪካ ከተሞች በቫይረሱ በአስከፊ ደረጃ የተጠቃች ናት፡፡በከተማዋ የቫይረሱን የስርጭት ደረጃ በበቂ ሁኔታ ለማወቅ በማሰብም 5 ሺህ ፋርማሲዎች ወደ ምርመራ ሥራ ሊገቡ እንደሆነ የኒዮርክ ገዢ አንድሬው ኮሞ ገልጸዋል፡፡ በየቀኑ እስከ 40 ሺህ ሰዎችን እንዲመረምሩም ታቅዷል፡፡ምንጭ፡- ቢቢሲ
በአስማማው በቀለ